Pia Kjærsgaard (DF), 1999-11-25:
Introduktionsydelsen og den administrative praksis i udlændingelovgivningen har vi diskuteret vældig, vældig meget i dag under den foregående debat, må man nok sige.
Det er også det, der nu er lagt op til med denne forespørgsel, men det er mit klare indtryk, at alt vedrørende udlændingelovgivningen fortsat kan diskuteres og også er blevet det af de ordførere, som hidtil har været på.
Men det, jeg ikke synes vi har diskuteret særlig meget, er, hvad vi vil stille op med et samfund, der bliver mere og mere præget af fremmede, så Danmark udvikles til et andet samfund end det, vi har kendt, og det, der har været gældende hidtil.
Dansk Folkeparti mener, at udviklingen er kørt vældig, vældig meget af sporet, og Folketinget har aldrig, aldrig gjort sig ulejlighed med at vurdere, hvad denne tilstrømning rent faktisk betyder for Danmark.
Der er ingen tvivl om - det er der jo også socialdemokrater, der har sagt offentligt - at vi er et multietnisk samfund.
Nu er det ikke bare, som den tidligere indenrigsminister Birte Weiss sagde på et tidspunkt, i mini- miniformat.
Nej, nu giver man klart udtryk for i offentligheden, at Danmark er et multietnisk samfund.
Der er ingen tvivl om, at Danmark mere og mere bliver et multietnisk samfund, og spørgsmålet er, om den danske befolkning er interesseret i, at det udvikler sig på den måde.
Jeg skal ikke tage befolkningen til indtægt som sådan, jeg skal bare give udtryk for, hvordan jeg mener, det forholder sig. Ud fra det, jeg hører i min dagligdag, de henvendelser jeg får i form af breve, telefonopringninger og når jeg er ude til møder, tror jeg ikke, det er det, den danske befolkning ønsker. Dansk Folkeparti kunne fortsat godt ønske sig en folkeafstemning om, hvorvidt Danmark skal udvikle sig til et multietnisk samfund.
Den folkeafstemning har vi foreslået gentagne gange her i Folketinget, men desværre med et negativt resultat og afvisning fra de øvrige partier.
Når man begynder at kigge lidt på tallene, ser man, at antallet af registrerede - registrerede, for der er jo også nogle, der ikke er registrerede - spontane asylsøgere i 1998 var 5.702, og at der i første halvår 1999 blev registreret - og der er altså stadig endnu flere, der bare ikke er registreret endnu - 3.328 spontane asylsøgere mod 2.627 i samme periode i 1998.
Det er et rekordhøjt antal.
Til trods for den massive kritik, der har været af administrationen i Udlændingestyrelsen, har anerkendelsesprocenten de seneste 2 år vist en meget kraftig stigning, nemlig fra 54 pct. i 1997 til 58 pct. i 1998 og hele 69 pct. i første halvår af 1999.
Det er altså en kendsgerning, at den Udlændingestyrelse, som har været kritiseret sønder og sammen af visse politikere sommeren igennem, har gjort det.
Der er givet 4.258 familiesammenføringstilladelser i første halvår af 1999 mod 9.687 i hele 1998.
Det vil altså sige, at vi måske får endnu flere familiesammenføringer i år, end vi nogen sinde har fået, og det er altså en udvikling, vi bør se meget, meget nøje på.
Så er der hele spørgsmålet om tildeling af dansk statsborgerskab.
Det har heller ikke rigtig været inde i debatten overhovedet, og her vil jeg gøre opmærksom på, at i 1998 fik 10.262 personer dansk statsborgerskab, og i forhold til 1997 - bare tilbage til 1997 - er det en stigning på 87 pct.
Det er en udvikling, som jeg synes der burde være set meget, meget nøjere på i de debatter, der har været i Folketinget, og som efter vores mening ikke har ført til så forfærdelig meget.
Kristeligt Folkeparti, SF og Enhedslisten har fremsat et forslag til vedtagelse, hvor jeg må sige, at Dansk Folkeparti faktisk har gjort sig lidt til bannerfører for den midterste pind i forslaget.
Vi synes, det vil være godt, at man nedsætter en udlændingekommission, som kan se på de alvorlige problemer, der rent faktisk er i vort land, indkalde nogle folk, som Folketinget kan blive enige om, og blive enige om et kommissorium, hvor man skal drøfte spørgsmålene osv.
Vi har derfor valgt at fremsætte et forslag til vedtagelse, som lyder: Forslag til vedtagelse »Folketinget opfordrer regeringen til at nedsætte en udlændingekommission, som skal gennemgå udlændingelovgivningen og komme med forslag til forenklinger og ændringer af love, regler og administrativ praksis.«
Det er et forslag, som vi tror kan samle flertal i det danske Folketing, og det er væsentligt, for vi ved jo fra den foregående debat, at det kan det andet forslag til vedtagelse ikke.
Det kan ikke samle flertal, så derfor har vi altså besluttet at tage den midterste pind ud og fremsætte den som et selvstændigt forslag til vedtagelse, og vi håber
, det vil blive resultatet af dagens debat, at det bliver vedtaget.